Parasmäe küla rõõmud ja mured

Kuus aastat tagasi otsustas MTÜ Parasmäe Külaselts alustada oma külaplatsi rajamist. Vallavalitsus leidis sobiva maatüki ja andis selle külaseltsile tasuta kasutamiseks. Nüüdseks on see peaaegu valmis. 2015. aastal toimusid siin IV Kostivere Mõisamängud, külarahvas tuleb siia kokku jaanipäevadele, koristustalgutele, koosolekutele. Oluline vabatahtlik panus on saadud nii külarahvalt kui eestseisuselt. Külaplats on olnud väga vajalik küla- ja vallarahva kogukondliku elu elavdamisel.

Mureks on meil aga kergliiklustee puudumine Parasmäe ja Kostivere vahel. Seda on oodatud siia külla juba ammu. Maanteel on juhtunud traagilisi õnnetusi ja jalgrattasõit või kepikõnd on kurvilisel teel üsna ohtlik. Nüüd on projektitoetusena eraldatud summad tee rajamiseks, aga osa maaomanikke ei ole nõus oma maast tükikest eraldama. Küla saaks täieliku valgustuse alates Kostiverest Mäe teeni ja tulevikus oleks võimalik seda pikendada kuni Raasikuni välja. Külarahvas esitas avalduse 24 inimese allkirjaga vallavalitsusele, et see tee ikkagi tehtaks. Ootame maaomanikelt mõistvat suhtumist, et Parasmäe ei jääks ainsaks külaks Jõelähtme vallas, kus kergliiklustee puudub üksikute vastuseisu tõttu. Oma toetava sõna on lisaks Kostivere ja Parasmäe rahvale öelnud ka paljud Raasiku valla elanikud.

Jüri Palts

Parasmäe külavanem ja
MTÜ Parasmäe Külaseltsi juhatuse liige
kandidaat nr. 150